CELEX: 32020D0417
Language: mt
Date: 2020-03-19 00:00:00
Title: Deċiżjoni ta’ Implimentazzjoni tal-Kunsill (PESK) 2020/417 tad-19 ta’ Marzu 2020 li timplimenta d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo

20.3.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 86/9
               
            
         DEĊIŻJONI TA’ IMPLIMENTAZZJONI TAL-KUNSILL (PESK) 2020/417
         tad-19 ta’ Marzu 2020
         li timplimenta d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 31(2) tiegħu,
         Wara li kkunsidra d-Deċiżjoni tal-Kunsill 2010/788/PESK tal-20 ta’ Diċembru 2010 dwar miżuri restrittivi kontra r-Repubblika Demokratika tal-Kongo u li tħassar il-Pożizzjoni Komuni 2008/369/PESK (1), u b’mod partikolari l-Artikolu 6 tagħha,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fl-20 ta’ Diċembru 2010, il-Kunsill adotta d-Deċiżjoni 2010/788/PESK.
                  
               
                     (2)
                  
                  
                     Fil-25 ta’ Frar 2020, il-Kumitat tal-Kunsill tas-Sigurtà tan-Nazzjonijiet Uniti stabbilit skont ir-Riżoluzzjoni 1533 (2004) tal-Kunsill tas-Sigurtà tan-Nazzjonijiet Uniti aġġorna l-informazzjoni relattiva għal persuna waħda soġġetta għal miżuri restrittivi.
                  
               
                     (3)
                  
                  
                     L-Anness I għad-Deċiżjoni 2010/788/PESK għandu għalhekk jiġi emendat skont dan,
                  
               ADOTTA DIN ID-DEĊIŻJONI:
         
            Artikolu 1
            L-Anness I għad-Deċiżjoni 2010/788/PESK huwa b’dan emendat kif stabbilit fl-Anness għal din id-Deċiżjoni.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
         
         
            Magħmul fi Brussell, id-19 ta’ Marzu 2020.
            
               
                  Għall-Kunsill
               
               
                  Il-President
               
               A. METELKO-ZGOMBIĆ
            
         
         
            (1)  ĠU L 336, 21.12.2010, p. 30.
      
      
         
            ANNESS
            Fl-Anness I għad-Deċiżjoni 2010/788/PESK, il-Parti (a) (Lista ta’ persuni msemmija fl‐Artikolu 3(1)), l-entrata 16 hija sostitwita b’dan li ġej:
            
               “16. Ignace MURWANASHYAKA
               (alias: Dr Ignace)
               Titolu: Dr.
               Deżinjazzjoni: President tal-FDLR
               Indirizz: Il-Ġermanja (fil-ħabs)
               Data ta’ Twelid: 14 ta’ Mejju 1963
               Post tat-Twelid: a) Butera, ir-Rwanda b) Ngoma, Butare, ir-Rwanda
               Nazzjonalità: Ir-Rwanda
               Data tad-deżinjazzjoni min-NU: 1 ta’ Novembru 2005
               Informazzjoni oħra: Miet fil-ħabs fil-Ġermanja fis-16 ta’ April 2019. Arrestat mill-awtoritajiet Ġermaniżi fis-17 ta’ Novembru 2009 u fit-28 ta’ Settembru 2015 instab ħati minn qorti Ġermaniża għat-tmexxija ta’ grupp terroristiku barrani u għall-għoti ta’ għajnuna f’delitti tal-gwerra. Ingħata sentenza ta’ 13-il sena u minn Ġunju 2016 qiegħed f’ħabs fil-Ġermanja. Fid-29 ta’ Novembru 2014 ġie rielett bħala President tal-FDLR b’mandat ta’ ħames snin. Link għas-sit web tal-Avviż Speċjali tal-INTERPOL-Kunsill tas-Sigurtà tan-NU: https://www.interpol.int/en/How-we-work/Notices/View-UN-Notices-Individuals.
               
                  Informazzjoni addizzjonali mit-taqsira narrattiva tar-raġunijiet għall-elenkar ipprovduta mill‐Kumitat tas-Sanzjonijiet:
               
               Ignace Murwanashyaka huwa l-President tal-FDLR, fejn jeżerċita influwenza fuq il-linji ta’ politika tal-forzi tal-FDLR, wieħed mill-gruppi armati u l-milizzji msemmijin fil-paragrafu 20 tar‐Riżoluzzjoni 1493 (2003), huwa involut fi traffikar tal-armi, bi ksur tal-embargo fuq l-armi. Huwa kien f’komunikazzjoni telefonika mal-kmandanti militari tal-FDLR fuq il-post (inkluż matul il-massakru f’Busurungi f’Mejju 2009); huwa ta ordnijiet militari lill-kmand għoli; kien involut fil‐koordinazzjoni tat-trasferiment ta’ armi u munizzjon lill-unitajiet tal-FDLR u t-twassil ta’ struzzjonijiet speċifiċi għall-użu; u amministra somom kbar ta’ flus li rriżultaw mill-bejgħ illeċitu ta’ riżorsi naturali f’żoni taħt il-kontroll tal-FDLR. Skont l-Uffiċċju tas-SRSG għat-Tfal u l-Konflitt Armat, huwa kellu r-responsabbiltà tal-kmand bħala l-President u l-kmandant militari tal-FDLR għar-reklutaġġ u l-użu tat-tfal mill-FDLR fil-Lvant tal-Kongo. Huwa ġie arrestat mill-awtoritajiet Ġermaniżi fis-17 ta’ Novembru 2009 u fit-28 ta’ Settembru 2015 instab ħati minn qorti Ġermaniża għat-tmexxija ta’ grupp terroristiku barrani u għall-għoti ta’ għajnuna f’delitti tal-gwerra. Huwa rċieva sentenza ta’ 13-il sena u minn Ġunju 2016 kien il-ħabs fil-Ġermanja. Fid‐29 ta’ Novembru 2014 ġie rielett bħala President tal-FDLR b’mandat ta’ ħames snin.”